TIEDOTE

**Invalidiliiton hyväntekeväisyyskalenteri ei houkuttele paljaalla pinnalla**

Invalidiliitto ry on julkaissut hyväntekeväisyyskalenterin, jonka myynnillä kerätään varoja avustajakoiratoimintaan. Vuoden 2016 seinäkalenterissa esiintyy parivaljakko, avustajakoiran käyttäjä ja hänen koiransa. Kuvat elävästä elämästä kertovat sen olennaisimman: avustajakoira on käyttäjälleen tärkeä tuki, ystävä ja itsenäisen elämän mahdollistaja.

- Vaikka nykyään on kovasti muodikasta tehdä hyväntekeväisyyttä nais- tai mieskauneutta esittelevillä kalentereilla, me haluamme kalenterissakin tuoda esiin oikeaa työtämme. Ihmiset saavat käsityksen siitä, mitä iloa kerätyistä rahoista oikeasti on, kertoo Invalidiliiton keräyspäällikkö Petri Äikiä.

Kalenterin myyntituotoilla hankitaan avustajakoira vaikeavammaiselle henkilölle. Varoja ohjataan myös työssään toimivien koirien osaamistason ylläpitämiseen sekä jatkokoulutukseen. Kalenteri on myynnissä verkkokaupassa www.i-puoti.fi ja sitä myyvät myös Invalidiliiton puhelinmyyjät.

**Avustajakoirista on huutava pula**

Lähes viisikymmentä fyysisesti vammaista ihmistä odottaa tällä hetkellä avustajakoiraa. Tänäkin vuonna vain viisi heistä saa koiran. Monen kohdalla avustajakoira olisi se elintärkeä kumppani ja elävä apuväline, joka mahdollistaisi paluun aktiiviseksi yhteiskunnan jäseneksi ja omatoimiseen elämään.

Avustajakoira auttaa vammaista ihmistä lukemattomissa arjen askareissa mm. avaamalla ovia, sytyttämällä ja sammuttamalla valoja, auttamalla pukeutumisessa ja liikkumisessa. Se täyttää tarvittaessa jopa pesukoneen. Avustajakoiran on myös todettu parantavan ihmisen elämänlaatua tuomalla sisältöä ja rytmiä päiviin sekä lisäämällä liikunnan ja sosiaalisten kontaktien määrää.

Koirien hankinta rahoitetaan Raha-automaattiyhdistyksen sekä yritysten ja yksityisten ihmisten tuella.

Lisätietoja:

Avustajakoira-asiantuntija Nona Borgström, p. 044 765 0678, nona.borgstrom@invalidiliitto.fi
Keräyspäällikkö Petri Äikiä, p. 0400 664 976, petri.aikia@invalidiliitto.fi
Varainhankinnan suunnittelija Elina Lakso, p. 040 542 1698, elina.lakso@invalidiliitto.fi